Разновјерној браћи
Мило Јововић 

Има данас много људи,
Који теже, који мјере,
Српску браћу разне вјере,
Да омразе - одалече.

Али залуд, кад у груди
Браће исте - браће миле,
У срдашца и кроз жиле
Крв братимска права тече.

Има данас много људи,
Који мржњу сију клету;
Да угуше љубав свету
Што је Вишњи с неба даде.

Али залуд, нек се труди
Њина подлост завидљива;
Љубав братска, љубав жива
Устрајати вјечно знаде.

Има данас много људи,
Мрзе што се браћа слажу;
Па најпошље и то кажу,
Да народност вјери шкоди.

Ал’ брат брату ‘вако суди:
„Здраво вјеро, сваком своја,
Једне крви, једно соја,
Српкиња нас мајка роди.”

У Бару 1897., Мило Јововић, „Босанска вила“, број 13., у Сарајеву, 15. јула 1897., стр. 196.
Јововићеве пјесме 1897.